Parlamentul  României

Camera Deputaţilor

Comisia pentru muncă şi protecţie socială

Nr.27/216/12 iunie 2007
R A P O R T

asupra propunerii legislative pentru modificarea Legii Nr.466/2004 privind Statutul asistentului social

1. În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr.PLx.329 din 02.05.2007, cu dezbaterea pe fond în procedură obişnuită a propunerii legislative pentru modificarea Legii Nr.466/2004 privind Statutul asistentului social.

La întocmirea prezentului raport Comisia a avut în vedere:

· avizul favorabil al Consiliului Legislativ (nr.50/15.01.2007)

· avizul favorabil al Comisiei juridice, de disciplină şi imunităţi (nr.31/536/14.05.2007)
· punctul de vedere negativ al Guvernului (nr.226/25.01.2007).
Propunerea legislativă are ca obiect de reglementare modificarea Legii nr.466/2004 privind Statutul asistentului social, în sensul:
- eliminării obligaţiei asistenţilor sociali de a se organiza în Colegiu;
- eliminării prevederilor referitoare la Colegiul Naţional al Asistenţilor Sociali;
- eliminării prevederilor privind obligaţia asistenţilor sociali de a se înregistra în Registrul Naţional al Asistenţilor Sociali din România.
Comisia propune Plenului Camerei Deputaţilor respingerea  iniţiativei legislative întrucât este necesară continuarea reformei în domeniul asistenţei sociale şi al seviciilor sociale; se impune o reglementare a profesiei şi a statutului profesiei de asistent social în vederea asigurării calităţii serviciilor. Totodată, se impune asigurarea creării unui cadru legal care să definească şi să permită dezvoltarea profesiei de asistent social în România.
Prin eliminarea Colegiului Naţional al Asistenţilor Sociali, ca autoritate competentă în domeniu, şi neoferirea unei soluţii legislative, se crează un vid de autoritate în ceea ce priveşte recunoaşterea calificărilor profesionale a cetăţenilor Uniunii Europene, în scopul acordării accesului la profesia de asistent social în România.
2. Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

3. La dezbaterile care au avut loc în şedinţa comisiei din 05 iunie 2007 au participat, în conformitate cu prevederile art.55 din Regulamentul Camerei Deputaţilor, republicat:

· d-na Denisa Pătraşcu - Secretar de Stat, Ministerul Muncii, Familiei şi Egalităţii de Şanse.

· d-na Georgeta Bratu – Director, Ministerul Muncii, Familiei şi Egalităţii de Şanse.

4. La lucrările comisiei au fost prezenţi 19 deputaţi, din totalul de 19 membri ai comisiei.

Raportul comisiei a fost adoptat cu unanimitate voturi.
5. Propunerea legislativă a fost respinsă de Senat în şedinţa din 26.04.2007.
6. Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

